b'\n_START_ARTICLE_\nAklat ni Oseas\n_START_SECTION_\nNilalaman ng akda\n_START_PARAGRAPH_\nNaglalaman ang Aklat ni Oseas ng mga panghuhula ni propeta Oseas na binubuo ng dalawang pangkat. Tinatalakay sa unang pangakat, mga kabanata 1 hanggang 3, ang pagmamahal at pagkakaroon ng awa ng Diyos sa Israel. Kinakatawan ito ng "isang matalinghalagang kasal" ng propeta. Samantalang sa ikalawang pangkat, mula kabanata 4 hanggang 14, pinangaralan ni Oseas ang bayang Israel dahil sa mga naging pagkukulang at pagiging taksil nito sa Diyos. Sa bahaging ito rin hinimok ni Oseas ang kaniyang sambayanan upang umiwas sa kaparusahang ipapataw ng Diyos._NEWLINE_Naging lubos ang pagkabahala ni Oseas sa pagkakaroon ng mga diyus-diyosan ng sinaunang mga Israelita, kaya\'t pinaunlad niya ang paksa hinggil sa apostasya ng Israel, o ang pagtatakwil ng mga Israelita sa sarili nilang pananampalataya. Nagwawakas ang aklat sa isang pangakong muling magbabalik ang Israel sa dati nitong katayuan, sa kalaunan._NEWLINE_Itinuturing na isang salaysay ng pag-ibig ang Aklat ni Oseas sapagkat inihambing ni Oseas sa kaniyang sariling karanasan sa pagkakaroon ng isang asawang patutot at naging taksil sa pagmamahal ng propeta. Kung paanong pinagtaksilan ni Gomer si Oseas, ganoon din ang ginawa ng mga kababayan ni Oseas sa Diyos.\n_START_SECTION_\nKaugnayan sa Bagong Tipan\n_START_PARAGRAPH_\nKahawig ang kabuoran ng mga pangaral ni Oseas ang diwang matutuklasan mula sa mga pahina ng Unang Sulat ni Pedro (1 Pedro 2,10 at Sulat sa mga taga-Roma (Roma 9, 25-26) sa Bagong Tipan ng Bibliya. Nagpatuloy ang paggamit ng sagisag ni Oseas, partikular na paglalarawan at paghahambing ni Oseas sa ugnayan ng Diyos at ng mga mamamayang Israelita bilang isang kasal, sa Bagong Tipan ng Bibliya. Sa Bagong Tipan, ang Simbahan ang babaeng pakakasalan ni Hesus.'